**ODGOVORI NA POBUDE IN VPRAŠANJA**

**PODANA NA 26. REDI SEJI OBČINSKEGA SVETA OBČINE PREVALJE Z DNE 01.02.2018**

Občinski svetnik Zdravko Fajmut je podal naslednjo pobudo:

POBUDO: 1.) Pove, da je na cestnem odseku od »Hobrovega mostu« do »Vavhovega grabna« cesta v slabem stanju in bi bila potrebna sanacije.

Občinski svetnik Maks Pučelj je podal naslednje:

VPRAŠANJE: 1.) Nanj so se obrnili krajani Prevalj, ki jih zanima, kdaj lahko v občini pričakujejo optični internet.

**Odgovor:**

**Župan na seji pojasni, da je vzpostavitev optičnega interneta vsekakor velik interes vseh. Pove, da s kabelskim omrežjem za internet upravlja družba Telemach, ki že v letu 2018 planira omrežiti nekatera območja znotraj Občine Prevalje, vendar pa bodo dali prednost gospodinjstvom z belimi lisami, za katera bo tudi v aprilu 2018 razpis. Hkrati bo občina od družbe Telemach zahtevala predložitev terminskega plana. Kar pa se tiče komercialnega interesa, pa bo moralo tudi Ministrstvo za javno upravo pritisniti na lastnike omrežij, da bodo omogočili vzpostavitev optike, saj na to občina nima vpliva.**

Občinska svetnica Hedvika Gorenšek je podala naslednje:

VPRAŠANJE: 1.) Naveže se na predhodnika in pove, da nekatera podjetja v občini veliko sodelujejo s tujino in bi jim pri poslovanju optični internet zelo pomagal. Zato jo zanima, ali je mogoče, da bi občina na kakršenkoli način lahko dodatno pritisnila na izvajalce, da bi le – ti čim prej vzpostavili optično omrežje.

**Odgovor:**

**Župan na seji pojasni, da so se na Telemach že obrnili z dopisom in so v odgovor dobili posredovane nekatere termine in da bodo ponovno urgirali, da pridobijo dodatne odgovore. Doda še, da bodo operaterji, tam kjer bo komercialni interes, dolžni vzpostaviti tudi bele lise.**

Občinski svetnik Ivan Backović pove, da je glede na sistem vzpostavitve in delovanja optičnega interneta, potrebno zagotoviti dovolj velik komercialni interes, kar bi pomenilo, da bo tudi sam izvajalec imel interes po čimprejšnji vzpostavitvi optike, saj bo lahko tržil svoje storitve.

POBUDO: 2.) Želi, da bi se po pridobitvi nove tržnice, dve stari leseni utici pred občino odstranili.

**Odgovor:**

**Župan pojasni, da bosta v kratkem odstranjeni.**

Občinska svetnica dr. Karla Oder poda naslednjo:

1.) POBUDO: Pove, da bi bilo potrebno obnoviti oziroma popraviti cesto, ki vodi mimo tržnice proti Jeans shopu, saj je v zelo slabem stanju.

**Odgovor:**

**Župan pojasni, da bi morala biti cesta ob tržnici obnovljena že konec leta 2017, kar pa zaradi slabega vremena ni bilo mogoče. Bo pa rekonstrukcija ceste izvedena spomladi leta 2018.**

2.) POBUDO : Še enkrat opozarja na režim parkiranja pri novi restavraciji s hitro hrano, ki je tik ob cesti. Pove, da je stanje tam zelo nevarno, saj avtomobili parkirajo vzdolžno ob hiši, istočasno pa je tam tudi dovoz in izvoz, do ostalih parkirišč. Zato večkrat prihaja do nevarnih situacij, ki bi jih bilo bolje odpraviti preden se zgodi kakšna nesreča.

**Odgovor:**

**Župan pojasni, da bo rekonstrukcija ceste izvedena spomladi leta 2018. Na režim parkiranja, pri restavraciji, pa žal občina nima vpliva, saj ni lastnik teh zemljišč. Naj pa bi se v kratkem na tistem območju nekaj delalo in upa, da se bo hkrati rešil tudi ta problem.**

Občinski svetnik Aleksander Ristič je podal naslednjo:

1.) POBUDO: Nanj so se obrnili stanovalci blokov št. 4 in št. 5 iz Ugaslih peči, ki so povedali, da je njihov parkirni prostor prod blokoma v zelo slabem stanju, kar se je prepričal tudi na lastne oči in bi bil potreben sanacije.

Občinski svetnik Rafael Škufca je podal naslednje:

1.) VPRAŠANJE: Kot vsako sejo, zopet sprašuje, kako daleč je postopek z meritvami zraka v okolici šole.

**Odgovor:**

**Tajnik občine, Danilo Vute, pojasni, da je občina dobila dve ponudbi za opravljanje meritev. Prva ponudba za dvomesečne meritve presega znesek 8.000 EUR, druga ponudba za štirimesečne meritve pa znesek 12.000 EUR, zato so se odločili, da se bodo meritve opravile v obdobju jesen – zima. Pove, da so bili s strani izvajalca meritev, ki si je situacijo ogledal tudi na terenu in ocenil, da so glavni problem onesnaževanja predvsem okoliška gospodinjstva, opozorjeni, da je po opravljenih meritvah potrebno na podlagi rezultatov pripraviti t.i. popravljalne ukrepe, morebiti v obliki subvencij, za kar je zadolžena država ali uvedbi alternativnih virov ogrevanja.**

Občinski svetnik Bernard Pačnik je podal naslednjo:

1.) POBUDO: Naveže se na predhodnika in pove, da se vsekakor ne more strinjati s tem, da so gospodinjstva največji onesnaževalec, hkrati pa se iz dimnikov podjetja, ki je v neposredni bližini, vali gost dim. Izrazi zaskrbljenost, saj gre za okoliš, kjer se nahajata vrtec in šola in predlaga, da bi se meritve opravile sedaj, ko je kurilna sezona na vrhuncu in bi bili rezultati na območju vrtca in šole najbolj relevantni.

**Odgovor:**

**Tajnik občine, Danilo Vute, pojasni, da izvajalci meritev le – teh ne bodo opravljali ločeno za omenjeno podjetje, saj ima podjetje lasten monitoring in vse kar lahko naredijo je, da preverijo oziroma odčitajo te meritve.**

2.) VPRAŠANJE: Želi pisni odgovor, glede javnega dobra, na območju Leš. Ali je javno dobro zagotavljalo povezavo obeh cest ali ne. V kolikor je bil status javnega dobra spreminjan, ga zanima, kdo je o tem odločal. Pove, da so krajani izrazili zaskrbljenost, da bi se jim v skrajnem primeru lahko onemogočil dostop do svojih hiš.

**Odgovor:**

**Na pristojno geodetsko upravo smo naslovili vlogo za posredovanje zgodovinskih podatkov, ker iz zgodovinskih izpisov iz zemljiške knjige ni razvidna letnica vpisa v zemljiško knjigo. V zemljiško knjigo pa je parcela vpisana že iz časov, ko se je zemljiška knjiga vodila v nemškem jeziku, kar pomeni, da to zemljišče obstaja že zelo dolgo. Vpisana pa je pod »Offentliches Gut«, kar pomeni, da je bila vpisana že takrat kot javno dobro. Po prejemu podatkov iz geodetske uprave, bomo dopolnili odgovor.**

Občinski svetnik Štefan Peršak poda naslednjo:

1.) POBUDO: Pove, da so gozdne ceste trenutno v zelo slabem stanju in bi sedaj bil pravi trenutek za ogled na terenu ter preverbo, katere ceste so potrebne sanacije in kje je potrebno dodatno navoziti pesek. Potem, ko je zima mimo, je že prepozno.

**Odgovor:**

**Župan pojasni, da se s tem vsekakor strinja. Ampak proti odjugi se je težko boriti. Hkrati pa težki tovornjaki in traktorji ne upoštevajo navodil in omejitev, ki jih je izdala občinska uprava, kar še dodatno uničuje ceste. Izvaja se tudi poostren inšpekcijski nadzor nad vožnjami brez dovolilnic.**

**Tajnik občine, Danilo Vute, dodatno pojasni, da je občina seznanjena s situacijo in pove, da so si tudi ogledali stanje na terenu. Kar zadeva dodatnega nasipa peska, pove, da je to mogoče le na manjših odsekih, kjer so luknje, daljših odsekov pa zaradi mehkega terena in podlage, ki tega ne omogoča s peskom ne bi mogli sanirati. Čakajo, da odjugo zamenja zmrzal, takrat pa bo sanacija mogoča.**